**กอช. ร่วมเปิดตัวโครงการ “5 ขั้นมั่นใจลงทุน”**

**มิติใหม่ของบริการดูแลการลงทุนอย่างครบวงจร**

กอช. ตบเท้าเข้าร่วมเป็น 1 ใน 18 พันธมิตร โครงการ “5 ขั้นมั่นใจลงทุน” ที่ริเริ่มโดย ก.ล.ต. เน้นส่งเสริมให้ประชาชนได้รับการดูแลการลงทุนอย่างครบวงจร พร้อมบริหารทรัพย์สินของตนเองอย่างมีอิสระภาพและมั่นคงทางการเงินระยะยาว

เมื่อวันที่ 12 กันยายน 2561 ที่ผ่านมา ณ โรงภาพยนตร์ไอแม็ก ควอเทียร์ ชั้น 4 ศูนย์การค้า ดิ เอ็มควอเทียร์ สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดตัวโครงการ “5 ขั้นมั่นใจลงทุน” โดยความร่วมมือกับพันธมิตรภาครัฐ ภาคเอกชน และผู้ประกอบธุรกิจในตลาดทุน เพื่อสร้างประสบการณ์ใหม่ของการแนะนำการลงทุนอย่างครบวงจร ผ่านบริการออกแบบการลงทุน 5 ขั้นตอน มุ่งเป็นตัวช่วยสำคัญให้ประชาชนได้รับการดูแลการลงทุนที่ครบวงจร เพื่อตอบโจทย์ความมั่นคงทางการเงินในระยะยาว

**นายรพี สุจริตกุล เลขาธิการ สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.)** กล่าวว่า “โครงการ 5 ขั้นมั่นใจลงทุน จะมีส่วนสำคัญที่ทำให้การให้บริการดูแลการลงทุนแบบครบวงจรเกิดขึ้นได้อย่างมีประสิทธิภาพด้วยต้นทุนที่ต่ำ ตั้งแต่ (1) การสำรวจและทำความเข้าใจลูกค้า (2) การกำหนดแผนจัดสรรการลงทุน (Asset Allocation) (3) การแนะนำการลงทุนแบบองค์รวม (4) การติดตามและปรับปรุงการลงทุน และ (5) การรายงานภาพรวมการลงทุนของลูกค้า จึงทำให้ผู้รับบริการมีความพร้อมในการจัดการบริหารทรัพย์สินของตนเองเพื่อสร้างอิสรภาพทางการเงิน”

**นางสาวจารุลักษณ์ เรืองสุวรรณ** **เลขาธิการคณะกรรมการกองทุนการออมแห่งชาติ (กอช.)** กล่าวว่า กอช. รู้สึกยินดีเป็นอย่างยิ่ง ที่ได้ร่วมเป็น 1 ใน 18 พันธมิตร ของโครงการ 5 ขั้นมั่นใจลงทุน ของ ก.ล.ต. โดยมีเป้าหมายให้คนไทยรู้จักการลงทุนด้วยตัวเอง ผ่าน 5 ขั้นตอน ซึ่งการลงทุนหากมีเงินแล้วไปลงทุนที่มีความเสี่ยงสูง เงินต้นอาจหายได้ หรือนำเงินไปลงทุนผิดก็อาจจะโตไม่ทันใช้ แต่ถ้าหากจัดสรรเงินให้ถูกที่ถูกทางและเหมาะสมกับตัวเองก็จะสร้างอิสรภาพทางการเงินได้มากขึ้น

**“พันธกิจสำคัญของ กอช. คือ การสร้างวินัยทางการออมให้แก่ประชาชนที่ยังไม่มีกองทุนสำรองเลี้ยงชีพให้มีเงินบำนาญใช้ในวัยเกษียณ ซึ่งถือเป็นการลงทุนที่มีความมั่นคงทางการเงินในระยะยาว โดยรัฐจะให้เงินสมทบตามสัดส่วนอายุ คือ (1) สมาชิกอายุตั้งแต่ 15-30 ปี รัฐสมทบร้อยละ 50 ของเงินสะสม สูงสุดไม่เกิน 600 บาทต่อปี (2) อายุ 30-50 ปี รัฐสมทบให้ร้อยละ 80 สูงสุดไม่เกิน 960 บาทต่อปี และ (3) อายุ 50 ปีขึ้นไป รัฐสมทบให้ร้อยละ 100 สูงสุดไม่เกิน 1,200 บาทต่อปี โดย กอช. จะนำเงินไปลงทุนในพันธบัตรรัฐบาล เงินฝากประจำ หุ้นกู้ภาคเอกชน กองทุนอสังหาริมทรัพย์ ตามที่กฎหมายกำหนด”**

ทั้งนี้ผู้ที่สนใจสามารถตรวจสอบสิทธิการสมัครสมาชิก โดยดาวน์โหลดแอปพลิเคชัน “กอช.” ได้ ทั้งระบบ iOS และ Android หรือที่ www.nsf.or.th สายด่วนเงินออม โทร. 02-049-9000 สามารถสมัครสมาชิกและรับบริการอื่นๆ ของ กอช. ได้ที่จุดบริการเคาน์เตอร์เซอร์วิสกว่า 13,000 แห่ง ธนาคารกรุงไทย ธนาคารออมสิน ธกส. และ ธอส. ทุกสาขา รวมทั้งสำนักงานคลังจังหวัด สถาบันการเงินชุมชน และเครือข่ายรับสมัครทั่วประเทศ